**Tájékoztatás szervezett patkányirtásról**

Budapesten a Fővárosi Önkormányzat megbízásából az RNBH Konzorcium végzi a patkányok irtását. A patkánymentesítési feladat ellátása körében 2019 májusától egy intenzív többletirtási program veszi kezdetét.

***Miért szükséges szervezetten védekezni a patkányok ellen?***

A patkányok ellen közegészségügyi-járványügyi jelentőségük, valamint gazdasági károkozásuk miatt szükséges védekezni. A Budapesthez hasonló nagyvárosokban a patkányok előfordulása jórészt a csatornahálózathoz (nem ritkán lakó- és más épületek pincerendszeréhez) kötődik.

***Hol és mikor találkozhat a lakosság az irtást végző szakemberekkel?***

A szervezett irtási program megvalósítása a főváros területén ütemezetten, szektoronként, a forgalom kisebb korlátozása érdekében akár hétvégén, illetve az éjszakai órákban is történik. Arról, hogy mikor és hol történik beavatkozás, a [www.budapest.hu](http://www.budapest.hu) weboldalon található bővebb tájékoztatás.

***Hogyan történik a patkányirtás?***

A kezelés elvégzésével megbízott vállalkozó szakemberei több fázisban, a teljes csatornahálózatban fognak kihelyezni rágcsálóirtószert. Minden pontot kétszer visszaellenőriznek, és amennyiben még a második ellenőrzéskor is patkány előfordulást állapítanak meg, a kezelést a felszínre is kiterjesztik.

A kezeléseket engedélyezett, véralvadásgátló hatóanyagú rágcsálóirtószerrel végzik. Annak érdekében, hogy az irtószerhez illetéktelen személyek és háziállatok ne férjenek hozzá, a patkányirtást végző szakemberek az irtószert felirattal ellátott, lezárt műanyag etetőládákban helyezik ki. Amennyiben az irtószer mégis ember vagy háziállat szervezetébe kerülne, a ládán található információk (irtószer összetétele, ellenanyag megnevezése) birtokában háziorvoshoz vagy állatorvoshoz kell fordulni.

***Hol zajlik és meddig tart az intenzív irtási program?***

Az intenzív irtási program **elsőként** azokat a területeket érinti, ahonnan az elmúlt hónapokban több lakossági patkányészlelésről szóló bejelentés érkezett. Így most az I., V., VI., VII., VIII., IX., XIII., XIV., XIX. és XX. kerületekben kerül sor beavatkozásra. A felsorolt kerületekben, a leírt, egységes módszertan szerint 8 hónap alatt kerül végrehajtásra az intenzív program. Ezen felül azonban az RNBH Konzorcium a város teljes területén továbbra is végez irtási tevékenységet lakossági bejelentések és saját felderítése alapján is.

***Hogyan segítheti a lakosság az intenzív irtási program sikerét?***

A lakossági együttműködés nagy mértékben segítheti a program sikerességét!

**1. Jelentse, ha élő patkányt vagy patkánytetemet észlel!**

Lehetőség szerint e-mail-ben tegye meg bejelentését a patkanyirtasbudapest@gmail.com címen. A bejelentésben meg kell adni az észlelés pontos helyét (irányítószám, utca, házszám), rövid leírást a látottakról (pl. élő patkány/patkánytetem a pincében), valamint egy telefonos elérhetőséget.

Amennyiben nincs módja e-mail-t küldeni, a szolgáltatást végző RNBH Konzorcium a +36 70 364 6531 telefonszámon is fogadja a bejelentéseket, hétfőtől péntekig 8:00 órától 16:00 óráig.

A vállalkozó a kezelést a bejelentésben jelzett helyen legkésőbb a bejelentést követő 48 órán belül megkezdi. Az elhullott állat minden esetben veszélyes hulladék.

**2. Ne szemeteljünk, tartsuk rendben környezetünket!**

Az utcai szemetelés elősegíti a patkányártalom kialakulását, illetve hozzájárul a patkánypopuláció fennmaradásához.

A szemetet mindig a hulladéktárolóba dobjuk! A háztartási hulladékot tároljuk elzárva!

**3. Ne akadályozzuk a szakemberek munkáját!**

Fontos tudnivaló, hogy a szakemberek a lakásokba munka közben nem mennek be. A lakóépületek egyes részeit (pl. belső udvar, pince) azonban szükség esetén kezelniük kell. Az azonosíthatóság érdekében a szakemberek minden esetben egységes, a konzorcium logójával ellátott munkaruhában végzik az irtási tevékenységet.

Kérjük, hogy működjön együtt az RNBH Konzorcium munkatársaival, és biztosítsa bejutásukat a kezelendő területre! Kérjük, hogy nem megalapozott riasztással a munka hatékonyságát senki ne mérsékelje!

**4. Ne nyúljunk a kihelyezett rágcsálóirtószerhez!**

A rágcsálóirtószer kihelyezése csak úgy lehet eredményes, ha illetéktelenek nem nyúlnak sem az irtószerhez, sem a patkányetető ládához. Az irtószer etetőládából történő kiszórása, és a láda áthelyezése tilos!

Együttműködését köszönjük!

Fővárosi Önkormányzat Nemzeti Népegészségügyi Központ

 RNBH Konzorcium